Tuinier wil glo skuld beken ná moord op bejaarde | Maroela Media
Die tuinier wat in hegtenis geneem is in verband met die moord op Destiny Newberry (73) het Maandag weer in die landdroshof in Oberholzer aan die Wes-Rand verskyn.
AO Peter Masooa, woordvoerder van die polisie, het gesê Gibson Zwelakhe Lion (46) het ook Vrydag in die hof verskyn waarna die saak tot gister uitgestel is. Volgens Masooa wil Lion skuld beken. Die saak is tot 11 Junie uitgestel.
Maroela Media het vroeër berig Newberry (73) se liggaam is op 22 Mei naby die Johannesburgse valskermspringklub gevind. Dit is sowat 4 km van die Senatus-aftreeoord in Carletonville waar Newberry gewoon het.
Newberry se liggaam is deur 'n verbyganger in 'n oop stuk veld gevind en die polisie is ontbied. Sy is met 'n stomp voorwerp aangerand en met 'n mes doodgesteek. Die moordenaar het met Newberry se Chevrolet Spark en handsak gevlug.
Newberry se gesteelde motor is die volgende dag deur die polisie by 'n huis in Khutsong gevind. Lion het aan die polisie gesê Newberry het die motor vir hom gegee.
Rhonel Barnard, Newberry se dogter, het aan Maroela Media gesê haar ma is vermoedelik in 'n lokval gelei. Sy het glo die dag van haar moord 'n oproep gekry van haar tuinier om te vra of sy die man se vrou dorp toe sal neem en is nie weer daarna gesien nie.
Newberry se een dogter is ongeveer vyf jaar gelede oorlede. Haar man is ook oorlede en sy laat Barnard, twee seuns en 10 kleinkinders agter. "Sy het 'n hart van goud gehad en sou nie eens 'n vlieg seergemaak het nie. Dit is onmenslik. Wie doen so iets en dan nog aan iemand wat jou gehelp het?" het Barnard vroeër gesê.
Lion het as tuinier vir verskeie inwoners van die Senatus-aftreeoord gewerk.
Mens kan niks en niemand meer vertrou nie. En jy moet niemand ook eers meer help nie!
Dis so jammer dat ons mensdom tot dit gekom het…
Diefstal en moord met voorbedagte rade as mens vat sy het nog gedink sy gaan hom help.
Lang straf – weereens iemand wat 'n hulpverlener op grusame manier bedank. Volop in hierdie land van sonskyn…
Doen werk self, moet liewer nie meer werk skep nie want dit stel jou bloot.
Ek het my vrou het lank terug reeds besluit om niemand in diens te neem nie. My vrou sien om na die huiswerk en saterdae is dit ek en die tuin. Dit hou my aktief en boonop spaar ons baie geld.